Gustav Venter: Ons moenie nou terugdeins op Senekal nie – praag.co.za
Ek is 'n groot ondersteuner van Willem Petzer, maar ek dink hy toon 'n paar blindekolle hier wat ons duur te staan kan kom. Ek dink eerstens nie hy verstaan die mediaoorlog nie. Ons gaan nooit, nooit, ooit aangeprys word deur die hoofstroommedia nie. Hulle gaan ons óf ignoreer, óf uitkryt as die belhamels. Vergeet nou maar daarvan om die media se guns te wen.
Kyk maar na die mediareaksie op Bronkhorstspruit: 'n Temerige paar ou storietjies oor die protes en toe 'n gloeiende propagandastuk oor Cosatu wat "standpunt inneem teen Plaasmoorde."
Dan wat skaregedrag betref: Willem het die kundigheid van veterane tot sy beskikking en die eerste reël is: Bly kalm. En die tweede reël wat hiermee gelykstaan, is: Moenie 'n duim terugdeins nie. Retireer net 'n aks en dit sal chaos wees. In sy scenario storm die EFF en die Boere val terug. Dit sal 'n kolossale taktiese flater wees. 'n Skare kan baie vinniger storm as wat mense kan terugval. Dit sal chaos wees, mense sal val en aan die genade van die EFF oorgelaat wees. Mense sal ernstig beseer wees of selfs sterf.
As ons nie kans sien om ons man te staan nie, moet ons nie gaan nie en moet ons die terrein aan die EFF afstaan. Dan beheer en regeer hulle ons en moet ons plaasmoorde maar sluk.
Willem se plan berus op twee dinge wat ons nie kan beheer in so 'n situasie nie: Eerstens dat die polisie sal wil en sal kan ingryp. Skares het die polisie hierdie jaar al dikwels op loop gesit. En as hulle nie die EFF gestuit kan kry nie, is die Boere se formasie verbrokkel en het hulle net een ding om hulleself mee te verdedig en dis hulle vuurwapens. Dís wanneer daar 'n slagting gaan uitbreek.
Tweedens reken Willem dat as die Boere vreedsaam terugdeins en die EFF verwoed storm, die Boere die morele hoëgrond toegesê sal word deur die pers. Vergeet dit. Hulle sal die EFF miskien roskam, maar hulle sal die Boere ewe lustig striem en as die ware sondebokke uitwys. Vergeet van die pers en hulle sienings. Hulle is 'n gespuis en sal nooit aan ons kant wees nie.
So wat móét ons doen: Ek stel voor dat ons letterlik 'n streep op die grond trek en teenoor mekaar onderneem om nie daaroor te gaan nie. Daar is 'n voorstel dat ons 'n blik rooi verf in 'n streep oor die grond uitgiet, simbolies van die bloed van Brendin Horner, Wilmientjie Potgieter, Annette Keneally en duisende ander martelaars.
As ons aan ons kant van die streep bly, bevredig dit al die vereistes van goeie beeldbou.
Maar sou die EFF deur daardie rooi beweeg, moet ons vasstaan. Hierdie reëling sal dit ook vir die polisie makliker maak om die situasie te bestuur.
Willem sê tereg dat Senekal vir ons 'n ongekende momentum gebied het. Nou moet ons net erken, hartseer soos dit is, as dit nie was vir die inval by die landdroskantoor, die uitgedryfde Nyala en uitgebrande vangwa was nie, het niemand werklik kennis daarvan geneem nie.
As ons dink ons is net met 'n openbarebetrekkinge-oefening besig, het ons in 26 jaar niks geleer nie.
Skrywer Gustav VenterGepubliseer op 12 Oktober 2020 Kategorieë Gustav Venter, RubriekeSleutelwoord Bronkhorstspruit, Cosatu, EFF, senekal, Willem Petzer